Polisie waarsku vroue ná 3de lyk by Motherwell | Netwerk24
Polisie waarsku vroue ná 3de lyk by Motherwell
Deur Cara-Lee Dorfling 10 Oktober 2019 12:38
Die polisie waarsku vroue in Port Elizabeth om ekstra versigtig te wees nadat 'n derde lyk naby Motherwell opgespoor is. Al drie vroue is vermoedelik verkrag.
Die polisie ontken egter tans die moontlikheid van 'n reeksmoordenaar in die gebied.
Kol. Priscilla Naidu, polisiewoordvoerder, sê 'n lid van die gemeenskap het die polisie Sondag gekontak, waarna hulle op die jongste slagoffer se ontbinde lyk naby die Ramaphosa- informele nedersetting afgekom het. Haar identiteit is onbekend.
Dié ontdekking kom nadat die lyk van 'n 21-jarige vrou op 4 Mei ook daar naby in die bosse langs Addoweg gevind is. Sy het ernstige wonde gehad en was halfnaak.
Die oorledene se vriend het haar glo op die oggend van 3 Mei gelos in die geselskap van 'n vrou wat sy die vorige aand in 'n sjebien ontmoet het.
Volgens Naidu probeer die polisie hierdie vrou opspoor.
Op 16 Februarie is ook die halfnaakte lyk van 'n 43-jarige vrou in 'n veld naby 'n laerskool in die NU 8-uitbreiding naby Motherwell gekry.
Sy is die dag omstreeks 05:00 laas gesien toe sy 'n huis in Ngcungcu-straat verlaat het, waar sy 'n vrou glo gehelp het om kinders op te pas. Haar lyk is drie uur later met verskeie steekwonde aan haar nek aangetref.
Naidu sê die polisie vermoed dat al drie vroue verkrag is, maar daar word nog op die DNS-uitslae gewag.
Sy het gerugte van 'n moontlike reeksmoordenaar ontken en gesê die polisie vra in hierdie stadium net dat enigiemand met inligting na vore kom.
Die polisie waarsku vrou om nie saans alleen te loop of geselsies met vreemdelinge aan te knoop nie.